Gina Haspel
Gina Cheri Haspel (neiupõlvenimega Walker; sündinud 1. oktoobril 1956) on Ameerika Ühendriikide luuretöötaja, kes alates 21. maist 2018 kuni 20. jaanuarini 2021 oli 7. Luure Keskagentuuri (CIA; LKA) peadirektor president Donald Trumpi valitsuskabinetis. Ta on esimene CIA naispeadirektor ja ka esimene tegevluureohvitser, kellest sai CIA peadirektor. Haspel töötab CIA-s alates 1985. aastast ja on pidanud erinevaid juhtivaid ametikohti, teenides seehulgas 2013. aastal operatsioonide direktoraadi direktori kohusetäitjana ja vahemikus 2017–2018 CIA teise naissoost asepeadirektorina. Seoses eelmise peadirektori Mike Pompeo ametist lahkumisega 2018. aasta aprillis, et saada Ameerika Ühendriikide riigisekretäriks, sai Haspelist Luure Keskagentuuri peadirektori kohusetäitja ja president Trump nimetas ta ametlikult peadirektori kandidaadiks. 17. mail kinnitas USA senat ta kandidatuuri häältega 54:45 ja 21. mail vannutati Haspel ametisse. Haspelit ja ta kinnitamist peadirektoriks on kritiseeritud seoses ta juhtiva rolliga 2002. aastal Tais asunud CIA salavanglas, kus terrorismis kahtlustatavaid simuleeritud uputamise (waterboarding) ja nn "tõhustatud ülekuulamistehnikatega" piinati. Ta roll salavangla juhina leidis ametlikku kinnitust seoses 2018. aasta augustis avalikustatud CIA salajaste dokumentidega. Senati luurekomisjoni ees vande all tunnistusi andes ütles Haspel, et CIA personal kasutas "meile seaduslikult võimaldatud vahendeid" ja et ülekuulamistehnikad olid eelnevalt heaks kiitnud USA valitsuse kõrgeimad õigusorganid ning president George W. Bush. Ta lisas, et keelduks analoogset ülekuulamisprogrammi taasalustamast ning täitmast talle moraalselt vastuvõetamatuid käske.